Васильева Улита Ивановна, учитель начальных классов

МБОУ "Чукарская СОШ им.А.Ф.Алексеева"

МР "Нюрбинский район" РС(Я)

 Учуутал махталлаах идэтэ

 Үйэттэн үйэҕэ уруйдан!

Үйэлэргэ ахтылла туруо!

 Улаханнык убаастыыр, ытыктыыр, киэн туттар учууталбыт Николаев Василий Николаевич үөрэх кыhатыгар 40-с сылын бэриниилээхтик үлэлии сылдьан 62 сааһыгар 2010 сыл ыам ыйын 23 күнүгэр эмискэ ыалдьан олохтон хомолтолоохтук туораабыта. Кини Чуукаар нэhилиэгин, Ньурба улууhун киэн туттар үтүө-мааны киhитэ, дьиңнээх патриот, талааннаах педагог, уhулуччу айар дьоҕурдаах, дириң билиилээх, үлэhит бэрдэ киhи этэ.

 Василий Николаевич 1947 сыллаахха сэтинньи 30 күнүгэр Ньурба улууhун θңѳлдьѳ нэhилиэгэр тѳрѳѳбүтэ. 1967 сыллаахха Чуукаар орто оскуолатын бүтэрэн баран, Сэбиэскэй аармыйа кэккэтигэр сулууспалаабыта. Аармыйа кэнниттэн мастарыскыай уонна оскуола кыраайы үөрэтэр мусуойун сэбиэдиссэйинэн үлэлээбитэ.

 Онтон Намнааҕы педучилищеҕа үөрэнэ киирбитэ. Училищеҕа үөрэнэ сылдьан олоҕун аргыhын Олесова Саргылана Николаевнаны көрсөн, ыал буолбуттара. Онон Василий Николаевич – иллээх дьиэ кэргэн аҕа баhылыга, амарах аҕа, эйэҕэс эhээ буолан аатын ааттатар, туйаҕын хатарар, удьуору утумнуур оҕолордоох, сиэннэрдээх.

 1972 сыллаахха Намнааҕы педучилищены бүтэрэн, төрөөбүт оскуолатыгар уруhуй уонна чэрчиэнньэ учууталынан ананан кэлбитэ. Үлэлиир кэмигэр оройуон иhинэн ыытыллар кэбиниэт көрүүтүгэр кэргэнэ Саргылана Николаевналыын куруук миэстэлэhэрэ. Биир да быыстапканы көтүппэккэ кытталлара, үөрэнээччилэрэ эмиэ бириистээх миэстэни ылаллара.

Василий Николаевич этэринэн: «Ханнык баҕарар учуутал, бэйэтин идэтин ис дууhатыттан сөбүлээн сөпкө талбыт уонна үлэлиир буоллаҕына, ол үлэтэ айымньылаах, ураты суоллаах-иистээх, сүрүннүүр идиэйэлээх буолар».

Оннук кинини ииппит-үөрэппит учууталларынан буолаллар: Васильев Василий Николаевич, Прокопьев Михаил Яковлевич, Федоров Егор Васильевич, Шадрин Николай Маркович, Иннокентьев Николай Наумович, Ефремов Семен Михайлович. Кинилэр айымньылаах үлэлэрэ билиигэ-көрүүгэ умсулҕаны, үлэҕэ-хамнаска дьулууру, кэрэҕэ тардыhыыны, үтүөҕэ үөрүнньэң буолууну ииппиттэрэ. Ол да иhин оҕо сааhыттан историк, бэйиэт, худуоһунньук, археолог, архытыактар буолар баҕа санаалаах улааппыта.

Кини тапталлаах оскуолата, төрөөбүт нэhилиэгэ сайдарын туhугар ахсаабат кыhамньытын уурара. Биир да субуотунньугу көтүппэккэ сылдьара. Араас быыстапкалары, куонкурустары тэрийэн ыытара. Бэйэтэ эмиэ быыстапкаларга кыттара. Кулуупка ыытыллар кэнсиэртэргэ сыанкаҕа оонньуура, хуорга ыллыыра. Агитзоналарга, түөлбэлэргэ агитационнай үлэни ыытара. Оhуокайга сөбүлээн сылдьара, оhуокай тылын этээччилэри өйөөн үтүктэрэ. Кылаас салайааччытын быhыытынан, оҕону сайыннарар, иитэр-үөрэтэр үлэ араас көрүңүн ыытара, оҕолору экскурсияҕа, походка илдьэ сылдьара. Оскуола ис-тас оформлениетыгар элбэхтик үлэлээбитэ. Бырааһынньык аайы былакааттары, кыһыл таңаска лозуннары суруйара.

Нэhилиэккэ оскуола иhинэн «Олох оңостуута» краеведческай музейы тэрийбитэ. Музейы тэрийиигэ төһөлөөх сыл-хонук, сыра-сылба барбытын, төһөлөөх литература бэрэлэммитин ааҕан ситиэң суоҕа. Маны барытын Василий Николаевич онтон-мантан хомуһан, чөлүгэр түһэртээн, сороҕун бэйэтэ кыһан-чочуйан көрдөрүүгэ, киэң билиигэ таһаартаабыта. Музей тэрээһинэ – төрүт култуураҕа, бэйэ историятыгар интэриэһи үөскэтии, олорор-ааһар көлүөнэлэр духуобунай култуураларын, үгэстэрин, дьарыктарын, олохторун оңостуутун суруйан, устан, дьүһүннээн, харайан, кэлэр көлүөнэҕэ хаалларыы буолар.

Василий Николаевич бэйэтэ национальнай оскуолалар ахсыс кылаастарыгар ойуулуур-дьүhүннүүр ускуустуба историятын дириңэтэн үөрэтии, итиэннэ эгэлгэ предметтэр эстетическэй цикллара киирсиhэр бырагырааматын ааптара.

1991 сыл бэс ыйыгар Чуукаар оскуолатыгар кэлэ сылдьыбыт Бүтүн Союзтааҕы научнай-практическай кэмпириэнсийэ кыттыылаахтара учуутал тустаах үлэтин, эстетическэй хайысханан дириңэтэн үөрэтиигэ суолун-ииhин тэлинэн үhүс сылын үлэлии олорор оскуола коллективын үлэтин опытын үрдүктүк сыаналаан, дойду биир улахан НЧИ Ученай советын алтынньытааҕы мунньаҕар ыңырыллыбыта.

Учуонай сэбиэт мунньаҕын састаабыгар бааллара: институт дириэктэрэ пед. наука доктора, профессор Тодоров Л. В., философскай наука доктора Разумнай В. А., пед. наука доктора, профессор Юсов Б. П., искусствовед, наука доктора Алексеева В. В. уо.д. а. Бу конференцияҕа оройуонтан 5 буолан: үөрэх оройуоннааҕы салаатын сэбиэдиссэйэ Федоров Михаил Прокопьевич, үөрэх оройуоннааҕы салаатын мэтэдьиичэскэй кэбиниэтин сэбиэдиссэйэ Аскалон Никифорович Григорьев, оскуола дириэктэрэ Федоров Александр Прокопьевич уонна учууталлар Саргылана Николаевна, Василий Николаевич – 10-тан тахса киһилээх Учуонай сэбиэт мунньаҕар «Сэлиэнньэҕэ эстетическэй киини тэрийии туhунан» дьүүлгэ турбут боппуруос тула бэйэлэрин үлэлэрин уопутун ситиһиилээхтик көмүскээбиттэрэ. Оскуола ойуулуур-дьүhүннүүр ускуустубаҕа 2 кэбиниэттээҕин, ону сэргэ оскуола эргэ куорпуhун тупсаран оңорон эстетическэй киин тэриллэрин туһунан былааннаахтарын олус биһирээбиттэрэ.

 Киhи-аймах ситиспит култууратын киhиэхэ иңэриэх иннинэ кини төрөөбүт норуотун култууратын этинэн-хаанынан билэрин ситиhиллиэхтээх. Оччоҕо эрэ биhиги иитэр үлэҕэ туох эмэ ситиhиилэниэхпитин сөптөөх. Ньурбаҕа буолан ааспыт Бүтүн Союзтааҕы НПК -ҕа «Ускуустуба эйгэтин предметтэригэр оскуола иитэр-үөрэтэр үлэтигэр ордук көдьүүстээх суолтаны биэриэххэ» диэн бигэргэтиллибит балаhыанньа олус дириң ис хоhооннооҕун өйдүүрбүт наада.

Василий Николаевич Чуукаар орто оскуолатыгар 30-ча сыл үрдүк таhаарыылаахтык үлэлээбитэ сыаналанан, РСФСР үөрэҕириитин туйгуна, «Саха-Азия оҕолоро» пуонда истипиэндьийээтэ, РСФСР үтүөлээх учуутала ааты ылбыта.

2000 сылтан Ньурбатааҕы А.Н.Чусовской аатынан техническэй лицейгэ чэрчиэнньэ уонна аан дойду художественнай култууратын (МХК) учууталынан үрдүк таһаарыылаахтык үлэлээбитэ. Кини эргиччи дьоҕура,олоҕу уратытык көрүүтэ, кэскиллээх толкуйа туспа суоллаах-иистээх учуутал буоларын туоһута. Үлэлиирин тухары элбэх талааннаах ыччаты иитэн-такайан, уһуйан таһаарбыта. Искусство, үөрэҕирии эйгэтигэр үлэлии сылдьар үөрэппит оҕолорун ахтыыларыгар "Василий Николаевич курдук талааннаах, идэтигэр бэриниилээх учууталга үөрэммиппинэн киэн туттабын уонна кини айымньылаах үлэтин холобур оҥостобун." (Семенова А.Н.), "Майгылара сэмэй, сымнаҕас, оҕоҕо наһаа эйэҕэс учууталлар этэ. Кинилэр уруоктарын көтүппэккэ, наһаа сөбүлээн үөрэнэр этибит. Искусство эйгэтигэр дьарыктара идэбин таларбар улахан күүс-көмө, бигэ тирэх, олук буолбуттарыгар барҕа махтал буоллун! " (Иванов М.М.) диэн үтүө тыллары ааҕа олорон, таайбынан киэн туттар санаам күүһүрэн кэлэр.

1. 2014 сыл сэтинньи 7 күнүгэр «Чуукаар нэһилиэгэ» Муниципальнай тэриллии 53 №-дээх дьаһалыгар олоҕуран, таайбыт Николаев Василий Николаевич тэрийбит "Олох оҥостуута" оскуола кыраайы үөрэтэр мусуойугар аата иңэриллибитэ.

 2. 2011 сылтан тапталлаах аҕаларын аатын үйэтитэр сыалтан оҕолоро, кэргэнэ Чуукаар орто оскуолатын ситиһиилээх выпускнигар бэриллэр биир кэмнээх анал стипендияны олохтообуттара.

 3. Василий Николаевич чаҕылхай олоҕун, үлэтин-хамнаһын, биир кэмңэ кинини кытта алтыһан, олорон-үлэлээн ааспыт күндү кэрэ кэмнэрин бииргэ үлэлээбит коллегалара, атастара-доҕотторо, үөрэнээччилэрэ, тапталлаах кэргэнэ, оҕолоро, сиэннэрэ, аймахтара, өйдүү-саныы сырыттыннар, көлүөнэттэн көлүөнэҕэ, үйэттэн үйэҕэ сүппэт сырдык өйдөбүл буоллун диэн санааттан 2017 сыллаахха "Баһылай Ньукулаайабыс - педагог, патриот, уран илиилээх норуот маастара" диэн өйдөбүнньүк хаартысканан кинигэни таһаарбыппыт.

РСФСР үтүөлээх учуутала Баһылай Ньукулаайабыс үтүөтэ дьон-сэргэ сүрэҕэр дириҥник сөҥөн, аата үйэлэргэ ахтылла туруо!